ครม. รับทราบผลการดำเนินการแก้ปัญหาหนี้นอกระบบ โดยจะบังคับใช้กฎหมายอย่างเข้มข้น
ครม. รับทราบผลการดำเนินการแก้ปัญหาหนี้นอกระบบ โดยจะบังคับใช้กฎหมายอย่างเข้มข้น และขอความร่วมมือทุกกระทรวงให้ติดตามขับเคลื่อนการแก้ปัญหาร่วมกันเพื่อบรรเทาความเดือนร้อนให้กับผู้ได้รับผลกระทบอย่างเต็มที่


พันเอก อธิสิทธิ์ ไชยนุวัติ ผู้ช่วยโฆษกประจำสำนักนายกรัฐมนตรี กล่าวว่า ในการประชุมคณะรัฐมนตรี พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม รายงานในที่ประชุมทราบความคืบหน้าการแก้ไขปัญหาหนี้นอกระบบ ว่า มีผู้ได้รับความเดือดร้อนกว่า 3 แสนราย โดยมาตการแก้ปัญหาได้จำแนกสภาพหนี้ขั้นตอน จากนั้นจะเชิญทั้งเจ้าหนี้และลูกหนี้มาเจรจาเพื่อปรับโครงสร้างหนี้และให้จัดทำสัญญาใหม่ให้เกิดความเป็นธรรมกับทุกฝ่าย ไม่ให้มีการข่มขู่ ทั้งหากลูกหนี้ไม่สามารถชำระหนี้ได้ ก็จะมีการประสานขอสินเชื่อช่วยเหลือตามโครงการของรัฐ พร้อมใช้มาตรการทางกฎหมายกับเจ้าหนี้ที่ไม่ให้ความร่วมมือ ทั้งนี้จำแนกข้อมูลเป็น 2 กลุ่ม คือกลุ่มเจ้าหน้าที่เข้าไปให้การช่วยเหลือแล้วก็จะเป็นการติดตามขับเคลื่อนให้มีความคืบหน้าเป็นรูปธรรม ขณะที่อีกกลุ่มที่ยังไม่มีเจ้าหน้าที่เข้าไปให้ความช่วยเหลือก็จะจัดความเร่งด่วนและให้ความช่วยเหลือโดยเร็ว สำหรับปัญหาที่พบส่วนใหญ่ คือ เกษตรกรจะกู้เงินมาลงทุน ด้วยการนำโฉนดที่ดินมาฝากไว้กับนายทุน หรือบางส่วนต้องกู้มาใช้จ่ายในส่วนที่จำเป็น โดยฝ่ายความมั่นคงจำเป็นจะกวดขันในเรื่องนี้ พร้อมกับความร่วมมือจากทุกกระทรวงให้ติดตามขับเคลื่อนการแก้ปัญหาร่วมกัน เพื่อบรรเทาความเดือดร้อนของผู้ที่ได้รับผลกระทบให้กลับมาดำรงชีวิตอย่างพอเพียงต่อไปได้